Myš (hardvér)

Myš alebo počítačová myš je vstupné zariadenie počítača, periféria počítača slúžiaca zvyčajne v grafickom používateľskom rozhraní na ovládanie polohy kurzora na obrazovke a vykonávanie operácií stlačením tlačidla.

Funkcia a názov 
Počítačová myš je spravidla malé zariadenie, ktoré sa vojde do dlane a je voľne položené na podložke. Pohyb myši po podložke je prevedený na digitálne signály vstupujúce do počítača a zvyčajne (v závislosti od programu a užívateľa) spôsobuje na obrazovke zodpovedajúci pohyb kurzora. Funguje teda ako polohovacie zariadenie (pozri dole ďalšie polohovacie zariadenia). Myš dostala svoje meno, pretože staršie modely s káblom vedúcim k počítaču pripomínali tohto hlodavca.

História a súčasnosť 
Počítačovú myš vynašiel v roku 1963 Doug Engelbart zo Stanford Research Institute v USA. Verejnosti ju však predstavil až 9. decembra 1968 a patent získal až v roku 1970. (Joystick bol patentovaný už v roku 1926 a trackball v roku 1947.)  

Prvá mechanická myš mala jedno tlačidlo. Dnešná moderná myš pracuje na základe optického senzora a má spravidla dve tlačidlá (jedno na výber, jedno pre kontextové menu) a skrolovacie (angl. scrolling) koliesko (pre rýchly najmä vertikálny pohyb).

Myši počítačov Apple Macintosh majú stále len jedno tlačidlo.

Dnes predávané myši tak mávajú od jedného tlačidla po päť a viac, ktorých funkcie sú konfigurovateľné a využiteľné napr. aj pri hraní počítačových hier.

Pripojenie k počítaču 

Pripojenie myši k počítaču je riešené buď káblom, pôvodne napr. cez sériový port, PS/2, dnes najmä prostredníctvom USB, alebo bezdrôtovo pomocou rádiového (Bluetooth alebo Wi-Fi) alebo infračerveného žiarenia (pozri IrDA port). Prijímač je pripojený k počítaču prostredníctvom sériového portu alebo portu USB alebo môže byť zabudovaný. Najčastejšie aj najlacnejšie bezdrôtové myši nepoužívajú Bluetooth ani Wi-Fi ale vysokofrekvenčné prijímače (napríklad vo frekvenčnom pásme 2,4 GHz) pripojené do počítača cez USB. Niektoré z nich môžu byť uložené v myši pre bezpečný transport, keď sa nepoužívajú, zatiaľ čo iné novšie myši používajú novšie prijímače „nano“, ktoré sú tak malé, že môžu zostať v USB porte (pozri posledný obrázok). Nevýhodou bezdrôtových myší je potreba ich napájania batériou.

Pozri aj 
Iné polohovacie zariadenia sú:
Joystick
Tablet – presnejšie polohovacie zariadenie vo forme pera
Touchscreen - samotná zobrazovacia jednotka slúži ako polohovacie zariadenie, je potiahnuté vrstvou schopnou snímať pohyb prsta užívateľa a na základe toho meniť polohu ukazovateľa na obrazovke, používa sa v rôznych informačných termináloch a pod.

Náhrady myši v prenosných zariadeniach:
 Trackball – guľôčka je zabudovaná v zariadení, otáča sa priamo prstom
 Trackpoint – hrubšia, nízka tyčinka uprostred klávesnice, ktorá nakláňaním prenáša pohyb kurzora
 Touchpad – plocha merajúca elektrickú kapacitu, posúvaním prstu po nej sa prenáša pohyb kurzora

Iné projekty 
 

Polohovacie zariadenia
Vstupné zariadenia